УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

ИЗБОРНОМ ВЕЋУ

Одлуком Изборног већа Филозофског факултета у Београду од дана 31.11.2024. године изабрани смо у Комисију за припрему реферата о кандидатима пријављеним на конкурс за избор у звање једног ДОЦЕНТА за ужу научну област: ЕТНОЛОГИЈА – АНТРОПОЛОГИЈА, тежиште истраживања: антропологија исхране и пића, са 35% пуног радног времена, на одређено време, у трајању од 5 година.

На конкурс објављен у Огласним новинама Националне службе за запошљавање „Послови“ дана 20.11.2024. године јавио се један кандидат, др Невена Милановић Минић, доцент на Одељењу за етнологију и антропологију Филозофског факултета у Београду. Комисија је прегледала сва документа и научне радове кандидата и подноси Изборном већу Филозофског факултета у Београду следећи

ИЗВЕШТАЈ

**Биографски подаци**

Др Невена Милановић Минић је рођена у Београду 1987. године, где је и завршила основну школу и Трећу београдску гимназију. На основним студијама на Одељењу за етнологију и антропологију дипломирала је 2011. године са просечном осеном 9.49. Исте године је уписала мастер студије и 2013. одбранила мастер рад са просечном оценом 9.57 на тему „Православни дискурси о репродуктивним политикама у Србији 1990-2013“, касније прерађен у монографску студију у издању задужбине Андрејевић под насловом „Репродуктивне политике у Србији на почетку 20. века“ (2014. године). Докторирала је 2019. године са темом „Од конзумације алкохола до културне концептуализације пијења: антрополошко истраживање на примеру популације младих у Београду“. Др Невена Милановић Минић од 2016. године била је ангажована као сарадница у настави током докторских студија на предметима: Антропологија религије, Национална етнологија/антропологија – религија и род, Материјална култура Србије, Национална етнологија/антропологија – економија и култура, а од 2021. године и на предметима Антропологија исхране и пића (основне студије), Антропологија тела (мастер студије) и Антропологија исхране и пића (докторске студије). Од 2017. године ради као асистенткиња на истом одељењу на предметима Антропологија религије и Антропологија религије и рода. У звање истраживач–сарадник изабрана је 2017. године. Од 2020. године изабрана је у звање доцента и научног сарадника. Добитница је награде за најбољи мастер рад за академску 2012/2013 годину, као и две стипендије: Доситејеве стипендије Фонда за младе таленте Републике Србије (2011/2012) и Државне стипендије Републике Србије (2009/2010). Докторску дисертацију „Од конзумације алкохола до културне концептуализације пијења: антрополошко истраживање на примеру популације младих у Београду“ одбранила је у октобру 2019. године (менторка проф. др Лидија Радуловић). Била је ангажована је на истраживачком пројекту „Антрополошко проучавање Србије – од културног наслеђа до модерног друштва“ (177035) који се финансирао од стране републичког Министарства просвете, науке и технолошког развоја, а тренутно је ангажована на пројектима Министарства културе: Семинар нематеријалног културног наслеђа, Викенд нематеријалног културног наслеђа, као и на пројекту „Човек и друштво у време кризе“. Као научни сарадник, ауторка је више чланака у научним националним часописима међународног значаја, у врхунским часописима од националног значаја и истакнутим националним часописима, као и рада у зборнику од националног значаја. Учествовала је на више семинара у земљи и иностранству, као и на националним и међународним конференцијама („'Етнос', религија и идентитет: научни скуп у част Душана Бандића“ 2014. године; „Антропологија музике“ 2018. године; панелно предавање по позиву на међународној конференцији „Изазови испијања културе“, у Пазину, Хрватска, 2019. године. Др Невена Милановић Минић је учествовала на две међународне конференције у 2024. години: „Савремена српска фолклористика 15“, у Тршићу, и „Језик и друштвене науке у контакту: изазови интердисциплинарности“, у Новом Саду. Др Невена Милановић Минић је радила као координаторка на пројектима и едукативно-трибинским програмима радионичарског типа са ученицима основних и средњих школа („Мултикултурализам-мултинационализам: богата и срећна школа“ под покровитељством Министарства за спорт и омладину) и учествовала у организацијама научних скупова („'Етнос', религија и идентитет: научни скуп у част Душана Бандића“ 2014. године), а тренутно учествује у организацији међународног скупа „Популарна музика Балкана“. Била је менторка студената Одељења за етнологију и антропологију на летњој теренској пракси 2017. у Ћуприји, индивидуалне студентске теренске праксе 2019. и 2020. године, као и руководилац теренске праксе 2018, 2021, 2022, 2023. и 2024. године у Тршићу. Као руководилац средњошколског семинара етнологије и антропологије 2022, 2023. и 2024. године у НОКЦ „Вук Караџић“ У Тршићу ангажована је у склопу пројекта Министарства просвете. Као чланица тима за промоцију Филозофског факултета и тима за промоцију Одељења за етнологију и антропологију учествовала је у организацији манифестације Викенд на филозофском и Ноћи музеја у више наврата, као и у организацији „Викенда нематеријалног културног наслеђа“ 2018, 2019, 2020, 2021, 2022, 2023. и 2024. године на Филозофском факултету. Од 2019. године секретар је редакције издања ЕАП (Етноантрополошки проблеми) монографија Одељења за етнологију и антропологију. Године 2024. у оквиру комисије за пријемни испит Филозофског факултета радила је на осмишљавању и изради теста знања за Одељење за етнологију и антропологију. Др Невена Милановић Минић је менторка и члан комисија већег броја дипломских радова студената Одељења за етнологију и антропологију, менторка и члан комисија више мастер радова, као и члан комисије за оцену и обрану докторске дисертације др Теодоре Јовановић (*Редефинисање концепта принуде кроз наративе тражилаца азила из Ирана у Србији*) и Јелисавете Фотић (*Свакодневни живот особа са дијабетесом између државе и удружења грађана: упоредно истраживање у Србији и Хрватској*). Др Невена Милановић Минић одржала је у децембру 2023. године предавање по позиву под насловом „Културне димензије пијења – антропологија алкохола: примери теренске праксе студената етнологије и антропологије“ у Музеју језика и писма у Тршићу, у оквиру пројекта Министарства културе „Приче о нематеријалном културном наслеђу. Савремене праксе неговања и презентације“. Др Милановић Минић је председница научног већа Центра за истраживање популарне културе и фолклора, и чланица научног већа Центра за истраживање насиља и криминала Одељења за етнологију и антропологију. У оквиру рангирања Министарства за науку, технолошког развоја и иновација, др Невена Милановић Минић ушла је у 20% изврсних истраживача у области хуманистичких наука. Од 2024. члан је интердисциплинарне радне групе „SENTIENCE“, која се бави људско-животињским односима из перспективе друштвено-хуманистичких наука. Члан је EАДС (Етнолошко-антрополошко друштво Србије) и InASEA (International Association for Southeast European Anthropology), а од 2024. године члан је Комисије за израду теста знања Одељења за етнологију и антропологију за пријемни испит Филозофског факултета.

**Научноистраживачки рад кандидата**

Библиографија др Невене Милановић Минић у периоду од 2020. до јула 2024. године садржи шест објављених радова у значајним антрополошким часописима категорија М24 и М51, једно поглавље у тематском зборнику водећег националног значаја М44, два објављена саопштења са два међународна скупа штампана у изводу, и једно саопштење са међународног скупа штампано у целини. Истраживања др Милановић Минић одликује плуралитет антрополошких тема, а дати радови обухватају превасходно антропологију исхране и пића, са њом уско повезане праксе гостопримства и нематеријално културно наслеђе, затим антропологију рода, антропологију филма, антропологију тела (са акцентом на антропологију спорта), тумачења дигиталних простора (дигитална етнографија) као поља људских интеракција, као и антрополошко тумачење критике позног капитализма и неолибералних политика сопства. Посебан значај објављених радова видљив је у истраживању недовољно обрађених тема у домаћој етнологији и антропологији, али и оних које су до скоро биле „резервисане“ искључиво за природне науке (попут конзумације алкохола, људских емоција и питања њихове универзалности, анализе телесности односно лепотних идеала у оквиру спортских дисциплина и фитнес индустрије). Сви научни радови засновани су на етнографском теренском раду и самостално спроведеним истраживањима, а одликују их адекватни аналитичко-интерпретативни приступи и образложена методологија. У сваком раду дата је подробна синтеза и тумачење етнолошко-антрополошке литературе и релевантне литературе сродних друштвено- хуманистичких дисциплина које се тичу обрађиване тематике.

**Целокупна библиографија научних радова кандидата:**

**M23**

2023. „(Не)обичне приче о пијанствима: пример вињака као културно-симболичког ресурса“, *Етноантрополошки проблеми* 18 (2): 441-459.

2022. „Они, које волимо да мрзимо: антрополошка анализа серије ″Наследници″ као критика (људи) позног капитализма“, *Етноантрополошки проблеми* 17 (2): 561-576.

2018. „Нови живот кафане: дисолуција ’сјајног трећег места’“, Београд, *Етноантрополошки проблеми* 13 (4): 871-985.

**M51**

2022. „’Задовољавајуће, али ни близу’: *online* опијање током пандемије Ковид-19“, *Антропологија* 22, св. 3: 67-79.

2021. „*Binge drinkging*: поглед на ’пошаст’ из антрополошке перспективе“, *Антропологија* 21 (3): 23-33.

2020. (Људско) тело и фитнес: Неколико основних промишљања из антрополошке перспективе, *Антропологија* 20, св. 3: 273-284.

2019. „Места, ’неместа’ и прилике пијења: просторни и ситуацијски аспекти културе пијења младих у Београду“, *Антропологија* 19, св. 2: 177-198.

2019. „Конструкција пијења као друштвеног проблема“, *Антропологија* 19 (2): 37-56.

2016. „О алкохолу и пијењу са „друштвене” стране: од социо-медицинског приступа до културе пијења”, *Антропологија* 16 (1): 89-102.

**M52**

2013. „Основне компоненте репродуктивних политика у Источној Европи и Србији”, Београд, *Етнолошко-антрополошке свеске* н.с. 11 (22), 2013: 27-40.

**M34**

2024. „Гостопримство као нематеријално културно наслеђе“, међународна научна конференција, Савремена српска фолклористика 15, Тршић, 2024, књига апстраката

2024. „Повратак проблемима са родом: анализа јавног дискурса у вези са родно осетљивим језиком у Србији“, међународна конференција Језик и друштвене науке у контакту: изазови интердисциплинарности, Нови Сад, 2024, књига апстраката

**M33**

2024. „Повратак проблемима са родом: анализа јавног дискурса у вези са родно осетљивим језиком у Србији“, *Антропологија* 24, св. 2: 69-84.

**M44**

2021. „Императив ‘бриге о себи’ током пандемије ковида-19: праксе постизања емотивног и физичког благостања”, у: Ковид-19 у Србији ’20. Београд: Универзитет, Филозофски факултет, 2021 :127-140. Едиција *Човек и друштво у време кризе*

**M64**

2018. „Нови живот кафане: дисолуција ’сјајног трећег места’“, апстракт, књига апстраката: Национални научни скуп „Антропологија музике“, ур. Стајић, Младен, Институт за етнологију и антропологију, Филозофски факултет, Београд: 12-12.

2014. “Православни дискурси о репродуктивним политикама у Србији након 2000. године”, апстракт, књига апстраката: ''Етнос'', религија и идентитет: научни скуп у част Душана Бандића, ур. Радуловић Лидија и Илдико Ердеи, Одељење за етнологију и антропологију, Филозофски факултет, Универзитет у Београду: 30-30.

**M63**

2018. „Нови живот кафане: дисолуција ’сјајног трећег места’“, Београд, *Етноантрополошки проблеми* 13 (4)

**M44**

2016. „Културне и социјалне димензије пијења: теоријско становиште и прелиминарна разматрања родних аспеката у српском друштву“, Београд, Феминистички форум Филозофског факултета: изабрани радови из студија рода, ур. Секулић, Нада и Радоман, Марија, Институт за социолошка истраживања, Филозофски факултет: 308-325.

**M43**

2014. *Репродуктивне политике у Србији на почетку 21. века*, Београд: Задужбина Андрејевић

**M71**

2019. Од конзумирања алкохола до културне концептуализације пијења: антрополошко истраживање на примеру популације младих у Београду, докторска дисертација. Одељење за етнологију и антропологију, Филозофски факултет, Универзитет у Београду

**Библиографија научних радова кандидата након избора у звање доцента:**

**M23**

2023. „(Не)обичне приче о пијанствима: пример вињака као културно-симболичког ресурса“, *Етноантрополошки проблеми* 18 (2): 441-459.

2022. „Они, које волимо да мрзимо: антрополошка анализа серије ″Наследници″ као критика (људи) позног капитализма“, *Етноантрополошки проблеми* 17 (2): 561-576.

**M51**

2022. „’Задовољавајуће, али ни близу’: *online* опијање током пандемије Ковид-19“, *Антропологија* 22, св. 3: 67-79.

2021. „*Binge drinkging*: поглед на ’пошаст’ из антрополошке перспективе“, *Антропологија* 21 (3): 23-33.

2020. (Људско) тело и фитнес: Неколико основних промишљања из антрополошке перспективе, *Антропологија* 20, св. 3: 273-284.

**M34**

2024. „Гостопримство као нематеријално културно наслеђе“, међународна научна конференција, Савремена српска фолклористика 15, Тршић, 2024, књига апстраката

2024. „Повратак проблемима са родом: анализа јавног дискурса у вези са родно осетљивим језиком у Србији“, међународна конференција Језик и друштвене науке у контакту: изазови интердисциплинарности, Нови Сад, 2024, књига апстраката

**M33**

2024. „Повратак проблемима са родом: анализа јавног дискурса у вези са родно осетљивим језиком у Србији“, *Антропологија* 24, св. 2: 69-84.

**M44**

2021. „Императив ‘бриге о себи’ током пандемије ковида-19: праксе постизања емотивног и физичког благостања”, у: Ковид-19 у Србији ’20. Београд: Универзитет, Филозофски факултет, 2021 :127-140. Едиција *Човек и друштво у време кризе*

**Анализа објављених радова**

У научном раду „Повратак проблемима са родом: анализа јавног дискурса у вези са родно осетљивим језиком у Србији“, саопштеном на међународном научном скупу Језик и друштвене науке у контакту: изазови интердисциплинарности, у Новом Саду 2024. године а потом објављеном у целости у часопису Антропологија, др Милановић Минић анализира феномен „моралне панике“ у вези с родно осетљивим језиком у Србији из перспективе социокултурне антропологије. Ауторка полази од хипотезе да се доминантни јавни дискурс обликује кроз метафору рата, где се „непријатељи“ родно сензитивног језика идентификују у различитим актерима – од жена, феминисткиња и LGBTQIA+ заједнице до „злог Запада“ и саме науке. Дискурс о родно осетљивом језику углавном се води у дигиталном простору (друштвене мреже, портали), где се кроз коментаре и полемике креира слика моралне панике. Ауторка идентификује кључне елементе моралне панике: забринутост, антагонизам, консензус, диспропорционалност и волатилност. Ове карактеристике су видљиве у медијском извештавању, академским расправама и институционалним одговорима на Закон о родној равноправности, чија примена је изазвала снажне реакције у јавности. Анализа коментара на друштвеним мрежама показује три доминантна типа дискурса: а) биологизација пола – инсистирање на комплементарности мушких и женских улога; б) одбрана српског језика и идентитета – тумачење родно сензитивног језика као претње националној култури и в) псеудонаучни аргументи – оспоравање научне заснованости родно осетљивог језика. У закључку рада ауторка Милановић Минић наглашава да морална паника око родно сензитивног језика није само реакција на лингвистичке промене, већ одражава дубље друштвене тензије и страх од нарушавања традиционалног поретка. Ауторка такође указује на то да дигитални медији имају кључну улогу у обликовању моралне панике, јер омогућавају брз проток информација и формирање поларизованих ставова. У јавним дискусијама родно осетљив језик се често представља као наметнут од стране страних утицаја или идеолошких противника, чиме се додатно подстиче осећај угрожености националног идентитета. Полемика око овог питања показује како језик није само средство комуникације, већ и моћан алат за изражавање друштвених односа, моћи и идентитета. Др Милановић Минић закључује да отпор према родно сензитивном језику није заснован само на лингвистичким аргументима, већ и на ширим културним и политичким процесима. На крају, рад наглашава важност антрополошког приступа у анализи ових друштвених динамика, како би се боље разумеле дубље идеолошке борбе које обликују савремени јавни дискурс у Србији.

У научном чланку „Задовољавајуће, али ни близу: *online* опијање током пандемије КОВИД-19“, објављеном у часопису Антропологија 2022. године, др Невена Милановић Минић анализира промене у праксама пијења током пандемије КОВИД-19 у Србији. Друштвеност, која је до пандемије постојала као нужни предуслов за догађаје праћене конзумацијом алкохола, претрпела је радикалне промене због мера социјалног дистанцирања. *Online* опијање постало је алтернатива традиционалним окупљањима, али није могло да замени физичку блискост и интеракцију. Ауторка проучава период од марта до јула 2020. године када су мере биле најстроже. Корона-журке су постале контроверзни феномен, чиме се показивао отпор према препорукама издатим од стране новоуспостављеног кризног штаба за контролу и превенцију вируса КОВИД-19. Кроз повећану употребу појма „нове нормалности“, која је, уопштено узев, означавала промене у свакодневном животу људи, у раду се истражују културна значења социјалне дистанце и из ње проистеклих „нових“ облика друштвености. Након анализе полуструктуираних интервјуа са испитаницима и испитаницама, ауторка закључује да *online* опијање, иако иновативна форма микро-отпора, није успело да задовољи потребу за друштвеном интеракцијом и да је физичка присутност била и остала кључна за праксе пијења, сврставајући праксу *online* пијења у домен непожељног обрасца конзумације алкохола, који је дистинктиван у односу на партиципативне праксе нормативног пијења.

У друштвено-хуманистичким наукама, у складу са традиционалним социолошким теоријама, феномен ексцесивног пијења (тзв. „бинџовања“) умногоме је посматран као девијантно понашање. У научном раду „*Binge drinking*: поглед на 'пошаст' из антрополошке перспективе“ др. Невене Милановић Минић из антрополошке перспективе деконструише овај појам и феномен као негативно конотиран, посматрајући како институције јавног здравља и научно-академска истраживања дефинишу „бинџовање“ као вид ризичног понашања. Ауторка анализира како бинџовање као друштвено и културно конструисан и пре свега *научен* процес, те како се користи као социјални капитал и извор задовољства унутар културе провођења слободног времена (доколице). У раду се критикује приступ који бинџовање посматра искључиво кроз визуру медицине и фармакологије, и наглашавају се аспекти ове праксе као понашања дубоко укорењене у култури *екстремног пијења*. Међу младима, култура екстремног пијења често је нормализована, и повезана са жељом за авантуром, као и постизањем задовољства. Термин „бинџовање“ означава компулсивни унос алкохола у кратком временском периоду, што доводи до интоксикације, али упркос томе, не постоји универзална дефиниција овог понашања. У раду се истиче како су јавне политике и медији конструисали моралну панику око бинџовања, али и како се у друштвено-хуманистичким наукама термин све више замењује појмовима као што су „контролисани хедонизам“ или „епизодна ексцесивна конзумација“. Бинџовање се често поистовећује са периодима живота младих, као што су „факултетски дани“ или „криза идентитета“. Ауторка закључује да је потребно холистички приступити разумевању бинџовања, узимајући у обзир културне, социјалне и индивидуалне аспекте овог понашања.

У раду „Императив 'бриге о себи' током пандемије ковида-19: праксе постизања емотивног и физичког благостања“ објављеном у зборнику радова *Ковид-19 у Србији 20* у оквиру пројекта „Човек и друштво у време кризе“ др Невена Милановић Минић истражује како је концепт бриге о себи постао доминантан током пандемије КОВИД-19. Глобална пандемија генерисала је нове друштвене норме, а праксе бриге о себи представљене су као алатке за побољшање квалитета живота у несигурним временима. У почетним фазама пандемије, нагласак је био на очувању позитивног афективног стања насупрот негативном, што је моделовало целокупни феномен у контексту критичног догађаја (каквим се сматрају пандемије). Ауторка анализира реторику „бриге о себи“, која у себи спаја универзално схватање емоција са неолибералним дефиницијама продуктивности, посебно у периодима физичког и социјалног дистанцирања. Продуктивност је замењена праксама које пружају емоционално и физичко благостање, ослањајући се на индивидуалну одговорност и *технологије сопства*​. Ауторка указује на то да, иако срећа и благостање могу имати различита значења за различите појединце, постоје друштвени консензуси око дефинисања ових појмова. Др Невена Милановић Минић предност даје антрополошкој перспективи, која нам „открива“ да су концепти среће и благостања културни и друштвени конструкти, чија значења варирају кроз историју и друштва​​. Пандемија је додатно нагласила важност бриге о себи као реакцију на губитак социјалних односа и продуктивности који су чинили свакодневицу пре пандемије. Такозвана *self-care* реторика нуди структуру засновану на претпостављеном проблему и решењу које долази из индивидуалне промене и напретка. Ауторка у закључку нуди виђење пандемије КОВИД-19 као полигона за реевалуацију постојећих друштвених и културних норми, кроз истицање важности емоционалног и физичког благостања у виду пракси *self-care*-а као одговора на глобалну кризу​.

У часопису међународног значаја *Етноантрополошки проблеми* 2022. године др Невена Милановић Минић објавила је рад под насловом „Они, које волимо да мрзимо: антрополошка анализа серије *Наследници* као критика (људи) позног капитализма“. Кроз призму серије „Наследници“ (ХБО, 2018-) ауторка приступа тумачењу феномена (позног) капитализма из перспективе антропологије филма. Америчка породица Рој, чији су чланови приказани као носиоци одлика хегемоније позног капитализма, кроз експлоатацију мана, унутрашњих конфликата и морално упитних поступака осветљавају се „фалинке“ система. Ауторка анализира тропологизацију ликова, те закључује да сваки утеловљује у тропу одређене шире друштвене недостатке. Изостанак протагонисте и сардонични хумор доприносе стварању емотивних реакција код гледалаца, што у крајњем циљу рецепције има развијање „симпатије одбојности“. Ова контроверзна „љубав према мржњи“ ослања се на когнитивну и моралну дистанцу, омогућавајући гледаоцима да заузму морално супериорну позицију у односу на ликове у серији. Породични бизниси, који се у званичном дискурсу глорификују као чувари добрих вредности, овде се приказују као модели изопачених односа. Борба за наследство унутар породице Рој почиње након можданог удара лика Логана Роја (патријарха породице), што је у серији искоришћено у циљу деконструкције чувеног америчког мита о самооствареном капиталистичком предузетнику. Динамика корумпираних односа унутар породице води ка перцепцији породице Рој као *анти-породице*, једном речју – огледалу суноврата капиталистичког система. Бруталистичко приказивање недостатка етике и морала генерише снажне емотивне реакције код публике. Ауторка нуди закључак да серија „Наследници“, посматрана кроз антрополошку призму, пружа критику и деконструкцију вредности позног капитализма, приказујући његове носиоце као крње антихероје чији поступци разоткривају системске недостатке и изазивају моралне дилеме код гледалаца.

Рад „(Не)обичне приче о пијанствима: пример вињака као културно-симболичког ресурса“ објављен у часопису међународног значаја *Етноантрополошки проблеми* 2023. године анализира наративе о пијанствима узрокованим вињаком, популарним алкохолним пићем у Србији. Рад је произашао из вишегодишњег теренског рада у оквиру антропологије исхране и пића, у којем ауторка наговештава бављење тзв. наративима о пијењу као виду популарног фолклора. Колоквијално гледано, вињак представља „само“ пиће са високим уделом алкохола (тзв. *спирит*). Међутим, ауторка кроз анализу „пијаних прича“ открива да вињак поседује специфичан културно-симболички потенцијал, те да је неодвојиво повезан с друштвеним контекстом у којем се конзумира. Наративи о пијанствима „на вињаку“ формирају посебан наративни жанр, наглашавајући несклад и трансгресију друштвених правила. Ове приче изазивају знатижељу, скандализовање, али и преносе извесне културне поруке о ризицима пијанства. Кроз етнографски теренски рад, др Невена Милановић Минић је детаљно проучила пијење и опијање међу младима у Београду. Током интервјуа и излазака, вињак се често описивао као пиће које изазива специфичне авантуре, балансирајући на граници друштвено прихватљивог и опасног. Приче о пијанствима на вињаку укључују елементе насиља, кршења јавног реда и скандале, али и осећаје узбуђења и еуфорије. Култура екстремног пијења, којој припадају вињак-пијанства, интегрални је део провођења слободног времена међу младима. Ова пракса није нов феномен, али је постала предмет друштвено-научне анализе тек последњих деценија. Поменуте „пијане приче“ су организоване са типским карактерима и догађајима, са обавезним ексцесивним уносом алкохола и јасном трансгресијом друштвених норми. Ауторка сматра да је трансгресија кључан мотив али и основ за анализу ових наратива, а манифестује се као прекорачење друштвених граница, слично концепту карневала Михаила Бахтина, где се друштвене норме привремено крше или изокрећу.

У раду „(Људско) тело и фитнес“ др Невена Милановић Минић разматра вишеструка значења појма фитнес и његових импликација на перцепцију тела у савременом друштву. Ауторка анализира како фитнес, од свог „устројства“ као феномена (пост)модерног света те током свог постојања и трансформација, промовише различите телесне идеале, од неухрањених манекенских тела до пренапумпаних атлетских фигура. Фитнес је представљен као термин са богатим значењем које носи многе претпоставке о нашем телу, често искључујући релевантне здравствене факторе у корист површних идеала лепоте и телесне масе. Ауторка указује на еволуцију фитнес метода, које су повремено биле револуционарне, али и потенцијално опасне по здравље, без вредносних конотација, већ као императив владајуће (спортске и фитнес) културе. Култура фитнеса, која прожима савремено друштво, укључује корпусе знања и пракси који промовишу различите телесне идеале, било кроз валоризацију или одбацивање одређеног типа тела. Др Милановић Минић анализира фитнес кулутуру као вид тржишта, у којем се, путем нуђења различитих (фитнес) услуга, код конзумената ствара потреба за одређеним лепотним идеалом, кроз реторику „поновног спајања тела и ума, који би требало да функционишу у садејству и складу“. Савремена фитнес култура „нуди“ да поново споји материјалност тела и духовне аспекте (ослањајући се пре свега на западњачки концепт и виђење хипериндивидуалности), за које се сматра често раздвојени и „отуђени“ у модерном друштву. Ауторка закључује да фитнес не само да обликује физичко тело, већ и утиче на перцепцију сопственог идентитета и социјалног статуса, пружајући увид у сложене интеракције између тела, ума и друштва.

**Учествовање у стручним организацијама и другим делатностима од значаја за развој научне области Факултета и Универзитета**

Кандидаткиња др Невена Милановић Минић показује континуирану преданост у раду са студентима, активно подстиче дискусије, дијалог и развитак критичког мишљења на предавањима и вежбама, кроз иновацију и комбиновање метода рада. Студенти имају слободу у одабиру истраживачких тема за предиспитне обавезе које се, путем консултација, генерисањем корпуса релевантне литературе и установљавањем методолошког апарата обликују у истраживачке радове, чиме се подстиче и изузетно важан аспект антропологије као примењене науке – етнографски терен, то јест, стварање контакта са испитаницима и испитаницама и проблематизација истраживачких тема и феномена у друштву и култури, као и учење и усавршавање метода академског писања. Додатно педагошко искуство др Невена Милановић Минић стиче је као предавачица и менторка полазника зимских и летњих семинара у више наврата (2015, 2016, 2017. и 2018. године) у ИС Петница на семинарима друштвено-хуманистичких наука, где је и менторисала полазнике у зимском семинару 2018. године, као и руковођењем средњошколских семинара етнологије и антропологије у НОКЦ „Вук Караџић“ у Тршићу 2022, 2023. и 2024. године, у оквиру пројекта Министарства просвете. Радови средњошколаца које је др Милановић Минић менторисала објављени су у зборнику *Млади и србистика*. Др Невена Милановић Минић је у својству менторке студената Одељења за етнологију и антропологију руководила летњим теренским праксама 2017. у Ћуприји, и 2018. године у Тршићу, затим индивидуалним теренским праксама 2019, 2020. и 2021. године, а потом и теренским праксама 2022, 2023. и 2024. године у Лозници, Тршићу и околини. Резултати истраживања теренских праксе у Тршићу презентују се од стране групе студената сваке године на „Викенду нематеријалног културног наслеђа“, чиме се релевантна друштвена питања, феномени и теме приближавају ширем аудиторијуму и научној јавности.

Педагошки рад кандидаткиње др Невене Милановић Минић огледа се у континуираном учешћу у настави - од 2016. године као сарадница у настави током докторских студија на предметима: Антропологија религије, Национална етнологија/антропологија – религија и род, Материјална култура Србије, Национална етнологија/антропологија – економија и култура, а од 2017. године као асистенткиња на истом одељењу на предметима Антропологија религије и Антропологија религије и рода. У звању истраживача-сарадника др Невена Милановић Минић ради од 2017. године на пројекту истраживачком пројекту „Антрополошко проучавање Србије – од културног наслеђа до модерног друштва“(177035) који се финансира од стране републичког Министарства просвете, науке и технолошког развоја. Oд 2020. године, у звању доцента, ангажована је на предметима: Антропологија религије, Национална етнологија/антропологија – религија и род, а од 2021. године самостално води и предмете: Антропологија исхране и пића (основне студије), Антропологија тела (мастер студије) и Антропологија исхране и пића (докторске студије). Добитница је награде за најбољи мастер рад за академску 2012/2013 годину, као и две стипендије: Доситејеве стипендије Фонда за младе таленте Републике Србије (2011/2012) и Државне стипендије Републике Србије (2009/2010). Др Милановић Минић тренутно је ангажована на следећим пројектима Министарства културе: Семинар нематеријалног културног наслеђа, Викенд нематеријалног културног наслеђа, као и на пројекту „Човек и друштво у време кризе“ Филозофског факултета. Као научни сарадник, ауторка је више чланака у научним националним часописима међународног значаја, у врхунским часописима од националног значаја и истакнутим националним часописима, као и рада у зборнику од истакнутног националног значаја. Др Невена Милановић Минић рецензирала је радове за научну, периодичну публикацију из области етнологије и антропологије – међународни часопис *Гласник Етнографског института САНУ*. Учествовала је на више семинара у земљи и иностранству, као и на националним и међународним конференцијама („'Етнос', религија и идентитет: научни скуп у част Душана Бандића“ 2014. године; „Антропологија музике“ 2018. године; панелно предавање по позиву на међународној конференцији „Изазови испијања културе“, у Пазину, Хрватска, 2019. године. Др Невена Милановић Минић је учествовала на две међународне конференције у 2024. години: „Савремена српска фолклористика 15“ у Тршићу, и „Језик и друштвене науке у контакту: изазови интердисциплинарности“, у Новом Саду. Ауторка је једне монографске студије, а као научни сарадник више самосталних научних чланака у часописима од водећег националног и међународног значаја. Др Милановић Минић секретар је редакције издања ЕАП (Етноантрополошки проблеми) монографија Одељења за етнологију и антропологију. Током основних и мастер студија, а затим и од ступања у радни однос 2017. Године у звању асистента и истраживача-сарадника а потом у звању доцента и научног сарадника 2020. године, др Невена Милановић Минић активно учествује у организацијама промоције Факултета и Одељења за етнологију и антропологију као члан тима за промоцију на „Викенду на Филозофском“, „Ноћи музеја“, „Фестивалу науке“, промоцији етнологије и антропологије као дисциплине на „Ноћи истраживача“, као и у организацији Антрополошке агоре, и континуирано учествује у раду Већа Одељења за етнологију и антропологију.

Кандидаткиња испуњава услове предвиђене Критеријумима за стицање звања наставника на Универзитету у Београду.

|  |  |  |
| --- | --- | --- |
| **ОПШТИ УСЛОВ** | | |
| Научни назив доктора наука из научне области за коју се бира стечен на акредитованом универзитету и акредитованом студијском програму у земљи или диплома доктора наука стечена у иностранству, призната у складу са Законом о високом образовању. | | *Од конзумације алкохола до културне*  *концептуализације пијења: антрополошко*  *истраживање на примеру популације младих*  *у Београду,* Београд, 2019. године, докторска  дисертација, одбрањена 24.10.2019. године на  Филозофском факултету Универзитета у  Београду |
| **ОБАВЕЗНИ УСЛОВИ** | | |
| Објављен један рад из категорије М20 или три рада из категорије М51 из научне области за коју се бира. Рад у категоријама М22, М23 и М24 може бити замењен радом у категоријама М41, М42 и М11-М13, а рад у категоријама М23 и М24 и са радом у категоријама M41, M42 и М11-М14. | | 2024. „Повратак проблемима са родом: анализа јавног дискурса у вези са родно осетљивим језиком у Србији“, *Антропологија* 24, св. 2  2024. „Гостопримство као нематеријално културно наслеђе“, међународна научна конференција Савремена српска фолклористика 15, Тршић, 2024, књига апстраката  2024. „Повратак проблемима са родом: анализа јавног дискурса у вези са родно осетљивим језиком у Србији“, међународна научна конференција Језик и друштвене науке у контакту: изазови интердисциплинарности, Нови Сад, 2024, књига апстраката  2023. „(Не)обичне приче о пијанствима: пример вињака као културно-симболичког ресурса“, *Етноантрополошки проблеми* 18 (2)  2022. „Они, које волимо да мрзимо: антрополошка анализа серије ″Наследници″ као критика (људи) позног капитализма“, *Етноантрополошки проблеми* 17 (2)  2022. „’Задовољавајуће, али ни близу’: *online* опијање током пандемије Ковид-19“, *Антропологија* 22, св. 3  2021. „Императив ‘бриге о себи’ током пандемије ковида-19: праксе постизања емотивног и физичког благостања”, у: *Ковид-19 у Србији ’20*. Београд: Универзитет, Филозофски факултет, 2021. Стр. [127]-140. Едиција Човек и друштво у време кризе  2021. „*Binge drinking*: поглед на ’пошаст’ из антрополошке перспективе“, *Антропологија* 21 (3)  2020. (Људско) тело и фитнес: Неколико основних промишљања из антрополошке перспективе, *Антропологија* 20, св. 3 |
| Саопштен један рад на научном скупу, објављен у целини (М31, М33, М61, М63). | | 2024. „Повратак проблемима са родом: анализа јавног дискурса у вези са родно осетљивим језиком у Србији“, *Антропологија* 24, св. 2: 64-89, излагање саопштено под насловом: „Повратак проблемима са родом: анализа јавног дискурса у вези са родно осетљивим језиком у Србији“, на међународној научној конференцијаи Језик и друштвене науке у контакту: изазови интердисциплинарности, Нови Сад, 2024, књига апстраката |
| Позитивна оцена педагошког рада у студентским анкетама током целокупног претходног изборног периода (ако га је било). | | Педагошки рад доц. др Невене Милановић Минић оцењен је високо позитивним оценама у евалуацијама на предметима Антропологија религије и Антропологија религије и рода (5,00; 4,84) |
| Приступно предавање из области за коју се бира, позитивно оцењено од стране високошколске установе. | |  |
| **ИЗБОРНИ УСЛОВИ**  **(минимално 2 од 3 услова)** | **Ближе одреднице**  **(најмање пo једна из 2 изборна услова)** |  |
| 1. Стручно- професионални допринос | **1.** Председник или члан уређивачког одбора научних часописа или зборника радова у земљи или иностранству.  2. Председник или члан организационог или научног одбора на научним скуповима националног или међународног нивоа.  **3.** Председник или члан комисија за израду завршних радова на академским мастер или докторским студијама.  **4**. Руководилац или сарадник на домаћим и међународним научним пројектима. | Др Невена Милановић Минић је секретар издања ЕАП монографија (Одељење за етнологију и антропологију)  Председница Комисије за оцену и одбрану мастер рада *Феноменологија зависности: антрополошки осврт на искуство лечења зависности у Србији*, мастерант Огњен Паројчић  Члан комисије за оцену и обрану докторске дисертације  докторанд Теодора Јовановић  *Редефинисање концепта принуде кроз наративе тражилаца азила из Ирана у Србији*  Члан комисије за оцену и обрану докторске дисертације  докторанд Јелисавета Фотић  *Свакодневни живот особа са дијабетесом између државе и удружења грађана: упоредно истраживање у Србији и Хрватској*  Члан комисије за оцену и одбрану мастер рада студенткиња Јелена Милићевић *Хтонска храна у обредно - религијској пракси рудничко – таковског краја*  Члан комисије за оцену и одбрану мастер рада  студенткиња Марија Пауновић *Неконвенционални музеји: алтернативна музејска пракса у Србији*  Члан комисије за оцену и одбрану мастер рада  студенткиња Леа Вучић *Истраживање спонтаног побачаја на почетку 21. века у Србији*  Члан комисије за оцену и одбрану мастер рада  студенткиња Марија Влајовић  *Љубичевски коњички вишебој као идентитетски маркер Пожаревца и као елемент нематеријалног културног наслеђа Браничевског округа*  Члан комисије за оцену и одбрану мастер рада  студент Стефан Милутиновић  *Нативни спорт сепактакро као маркер културног идентитета*  Руководилац средњошколског семинара етнологије и антропологије (2022, 2023. и 2024. године) у НОКЦ „Вук Караџић“, Тршић, у склопу пројекта Министарства просвете;  Сарадник на пројекту „Викенд нематеријалног културног наслеђа“ Министарства културе;  Сарадник на пројекту „Семинар нематеријалног културног наслеђа“ Министарства културе. |
| 2. Допринос академској и широј заједници | 1. Чланство у страним или домаћим академијама наука, чланство у стручним или научним асоцијацијама у које се члан бира.  **2.** Председник или члан органа управљања, стручног органа или комисија на факултету или универзитету у земљи или иностранству.  3. Члан националног савета, стручног, законодавног или другог органа и комисије министарстава.  4. Учешће у наставним активностима ван студијских програма (перманентно образовање, курсеви у организацији професионалних удружења и институција, програми едукације наставника) или у активностима популаризације науке.  5. Домаће или међународне награде и признања у развоју образовања или науке. | Члан IUAES-a (International Union of Anthropological and Ethnological Sciences)  Члан InASEA-e (The International Association for Southeast European Anthropology)  Члан Етнолошко-антрополошког друштва Србије  Члан Комисије за одабир најбољег завршног рада (дипломски и мастер радови) студената Одељења за етнологију и антропологију (2023-)  Члан тима за промоцију Филозофског факултета  Председница тима за промоцију Одељења за етнологију и антропологију  Председница научног већа Центра за истраживање популарне културе и фолклора  Члан научног већа Центра за истраживање насиља и криминала Одељења за етнологију и антропологију  Припрема и реализација манифестације „Фестифал науке“ (2021-), припрема и реализација „Викенд на Филозофском“ (2019-), припрема и реализација „Ноћ музеја“ (Филозофски факултет), члан интердисциплинарне радне групе Института за филозофију и друштвену теорију „SENTIENCE“ (2024-).  Добитница је награде за најбољи мастер рад на истом одељењу за школску 2012/2013 годину („Православни дискурси о репродуктивним политикама у Србији 1990-2013.“) |
| 3. Сарадња са другим високошколским, научно- истраживачким установама, односно установама културе или уметности у земљи и иностранству | 1. Руковођење или учешће у међународним научним или стручним пројекатима и студијама  2. Радно ангажовање у настави или комисијама на другим високошколским или научноистраживачким институцијама у земљи или иностранству, или звање гостујућег професора или истраживача.  **3**. Руковођење радом или чланство у органу или професионалном удружењу или организацији националног или међународног нивоа.  4. Учешће у програмима размене наставника и студената.  5. Учешће у изради и спровођењу заједничких студијских програма  6. Предавања по позиву на универзитетима у земљи или иностранству. |  |

Имајући у виду све изнето, предлажемо Изборном већу Филозофског факултета у Београду да др Невену Милановић Минић поново изабере у звање доцента за ужу научну област ЕТНОЛОГИЈА – АНТРОПОЛОГИЈА, тежиште истраживања: антропологија исхране и пића.

У Београду,

05.02.2025.

ЧЛАНОВИ КОМИСИЈЕ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Лидија Радуловић,

редовна професорка (председавајући Комисије)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Ивана Гачановић,

доценткиња

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Јадранка Ђорђевић Црнобрња,

научна саветница Етнографског Института САНУ